Je Wauchier, sires d’Andelot, fais savoir à touz ces qui verront ces lettres que j’ay repris dou noble home Jeham de Chalon, signour d’Arlay, mon signour, en accressement dou fié permaignauble, le siexte de la demoine, sauz les rentes que l’on doit, et cinquante celours de montée, lesquex choses je ay ou puis de Salins dou bourc le conte de Bourgoigne. Et ay encour repris doudit Jeham, ensi comme dessus est devis, le siexte des hommes de Chays, le fié mons. Hugue Noise, de Salins, le fié Wienet au fil Danserven, le fié mons. Willaume La Rate, prevoire de Salins, le fié monsignour Colin Petit Cousin, et quatre emines et demi fromant de rente ou petit molinet de Malpertuis, et trois quartiers de bacon que j’ay [de] rente à Salins, qui sont à paier chascun an à Pasques, et quamque j’ay à Salins et ou territoire de Salins, sauz la vigne de la Chaux de la Pine et le truil qui est entre le chemin et la riviere, que je tien dou noble baron Jeham, conte d’Aceurre et signour de Rochefort. Et le fié dessusdit promet je, par ma foy corporelmant donnée, garantir contre toutes genz audit Jeham, signor d’Arlay, mon signour, et à ses hoirs, et en oblige moi et mes hoirs dou garantir. En tesmoingnaige de ceste chose, j’ay mis mon seel pendant en ces lettres. Faites et données la veille de la feste de Touz Sainz, l’am de grace qui corroit par mil CC octante et VII.